
    Det brudte løfte




    Hamid var en af de rigeste købmænd i Basra; men ikke tilfreds med de rigdomme, han allerede besad, besluttede han at forøge dem ved en handelsrejse til Hindustan. Under den lange sejlads sluttede han venskab med en ung mand, hvem skæbnens omskiftelser havde bragt i fattigdom.




    Nu opstod der undervejs en heftig storm, der nær havde bragt skibet til at gå under med alle de ombordværende, og i denne nød vendte Hamid sig til Gud og lovede i sit stille sind, at hvis han lykkelig overstod faren, ville han give tiendedelen af sit gods til den fattige, unge mand.




    Stormen drev over, og købmanden og alle de andre passagerer slap i land i Hindustan uden at have mistet en stump af deres ejendele. Men da Hamid gjorde sit regnskab op, syntes han, at tiendedelen var altfor meget at give bort; han mente, at et løfte, som en overhængende fare havde aftvunget én, ikke behøvede at holdes, thi hvis man gjorde et sådant løfte hver gang, man kom i nød, og også opfyldte det, så ville man snart selv blive en stodder. Han slog sig altså til ro med, at ingen havde hørt ham aflægge løftet, og gav ikke den unge mand en eneste skilling.




    En del af de rejsende, deriblandt Hamid og den fattige, unge mand, drog videre til Kashmir. Her fæstede Hamid bo i en smuk og rig egn, gjorde gode forretninger og tænkte ikke mere på den unge mand. Det hændte undertiden, når han gik over bazaren, at denne tiltalte ham og klagede sin nød for ham, men Hamids hjerte lod sig ikke røre, og han vendte sig bort uden at svare.




    Men en dag, da han sad i sin bod, omgivet af guldsager og prægtige ting og lykkelig over at eje alt dette, kom der en gammel dervish og satte sig på hans tærskel. I den ene hånd holdt han en rosenkrans, i den anden en vandringsstav, under armen havde han en bog, og han mumlede noget mellem tænderne. Hamid tænkte, at det sikkert var en Guds mand, hvis komme bragte lykke, og had ham træde indenfor. Dervishen sagde:




    „Jeg vil betro dig en meget vigtig hemmelighed.“




    Hamid lukkede omhyggeligt døren og bad sin gæst sige frem, hvad han havde at meddele.




    „Kære ven,“ sagde dervishen, „lad mig først fortælle, at jeg står i forbindelse med ånder og ved deres hjælp længe i forvejen erfarer, hvad der skal ske. På denne måde har jeg erfaret, at politimesteren her i byen er bleve begærlig efter at få fat i dine rigdomme; dit liv er derfor ikke sikkert, og du gør vel i at forlade byen snarest mulig.“




    Hamid blev meget forskrækket herover, men da han indså at der under sådanne omstændigheder ikke var andet for ham at gøre end at drage bort, spurgte han dervishen, i hvilken retning han mente, det var bedst for ham at rejse. Dervishen undersøgte stjernerne, — thi det var imidlertid blevet mørkt, — og fandt ud, at det var skæbnens bestemmelse, at Hamid skulle drage til byen Balgar.




    Nu var Hamid ganske vist meget ubehageligt til mode over alt dette, men det forhindrede dog ikke, at hans mave begyndte at knurre, da han ingen aftensmad havde fået. Han begyndte derfor at hente nogle fødevarer frem, men dervishen bad ham om ingen ulejlighed at gøre sig; dermed trak han op af sin lomme flere slangeskind, der var tilsyede i den ene ende, så at de lignede lange punge, og idet han stak hånden ned i et af dem, hentede han forskellige lækre retter frem og stillede dem på bordet. Han begyndte selv at spise og bad Hamid tage for sig af retterne, og det lod Hamid sig ikke sige to gange. Da de så begge var mætte, puttede dervishen resterne ned i skindet igen, og det så dog lige så tomt ud som før.




    Nu ville Hamid naturligvis gerne vide, hvorledes det gik til, men dervishen sagde:




    „Det er en hemmelighed, som almindelige mennesker ikke kan fatte. Kun så meget er vist, at disse skind har vidunderlige egenskaber. Man kan trække op af dem alt, hvad man vil, og man kan putte ned i dem lige så meget, det skal være, så ser de dog altid lige tomme ud.“




    Han trak op af et af skindene en krans af perler, hvoraf hver enkelt var et kongerige værd, og af et andet fremtog han de nydeligste dragter, som man kunne se for sine øjne. Og da Hamid havde set sig mæt derpå, lagde dervishen det igen ned i pungene, og væk var det med det samme. Hamid bad ham om at overlade ham en af dem, og dervishen gjorde ingen vanskeligheder, men gav ham straks en og rejste sig for at tage afsked. Under mange taksigelser fulgte Hamid ham til døren, men her vendte dervishen sig om imod ham og sagde:




    „Hvad er der blevet af den unge mand, hvem du lovede at give tiendedelen af alt dit gods?“




    „Jeg har ikke set ham i længere tid,“ svarede Hamid.




    Du har ikke handlet smukt imod ham,“ sagde dervishen, og med disse ord gik han sin vej. Hamid var forbavset og ilde til mode over, at dervishen vidste noget herom, thi han havde ikke sagt det til et eneste menneske. Imidlertid havde han ikke tid til at tænke videre herover, da han havde travlt med at træffe forberedelser til’ afrejsen.




    I stedet for nu at rejse med alle sine varer og penge, mente han, at det var meget nemmere at fylde det alt sammen i slangeskindet; så kunne han putte dette i lommen og således bære al sin ejendom usynlig på sig; så risikerede han heller ikke at blive udplyndret på vejen, thi det var næppe sandsynligt, at røverne ville tage det uanselige slangeskind fra ham. Hamid tog derfor alle sine ejendele og kastede dem stykke for stykke ned i slangeskindet; det gled alt sammen derned, og skindet så stadig lige tomt ud. Men lidt efter skulle han bruge noget af det, som han havde puttet i skindet; han tog derfor skindet frem, men til hans store forfærdelse bevægede det sig og blev til en stor slange, som forfulgte ham. Hamid flygtede ud ad døren og skjulte sig i en stor, tom kasse, der stod udenfor huset, og her tabte han bevidstheden.




    Da han kom til sig selv igen, lå han på en sandet strandbred, og ved siden af ham stod to mænd. Han spurgte dem, hvor han var, og hvorledes han var kommet derhen, og den ene af dem svarede:




    „Du er i nærheden af byen Balgar. Vi var just i færd med at fiske, da vi så en kasse flyde på vandet; vi bragte den i land og åbnede den med stort besvær og fandt dig deri. Vi troede først, at du var myrdet, men til vor glæde begyndte du at give livstegn fra dig, og så tumlede vi med dig så længe, til du kom til dig selv.“




    „Hvor langt er der herfra til Kashmir?“ spurgte Hamid.




    „Fire måneders rejse med god vind,“ svarede fiskerne.




    Hamid undrede sig meget og fortalte dem sin historie uden omsvøb. Fiskerne hørte opmærksomt på ham og sagde:




    „Du er blevet bedraget af en indisk troldmand. Ganske vist er rigdom en god ting, men du må dog være glad ved, at du er sluppet fra det med livet.“




    I nogen tid levede Hamid hos disse fiskere, sorgfuld og bekymret over pludselig at være bragt i den yderste armod. Men da han hørte, at en karavane af købmænd skulle rejse til Hindustan, sluttede han sig til dem og kom efter en lang og besværlig rejse tilbage til Kashmir. Han skammede sig imidlertid for sine venner og bekendte og ville derfor ikke vise sig åbenlyst, men trak sig tilbage i en krog af en moske, hvor han levede i 14 dage, fordybet i bøn og anger.




    En nat, da han lå søvnløs og bad til Gud om, at håbets dør igen måtte åbne sig for ham, viste den gamle dervish sig atter for ham, men denne gang så han mild og venlig ud.




    „Hamid,“ sagde han, „da jeg besøgte dig sidste gang, troede jeg, at tanken om den fare, jeg havde stillet dig for øje, og de formaninger, jeg gav dig til slut, ville bevæge dig til at opfylde dit løfte og give den unge mand tiendedelen af dit gods, men da din gerrighed var stærkere end alle andre følelser, mistede du alt, hvad du ejede. Dog forsvandt dine rigdomme ikke sporløst, som du troede, men jeg tog dem i forvaring; en tiendedel gav jeg til den unge mand, og resten nedgravede jeg under et af dine huse i Basra. Nu da jeg ser, at din anger er oprigtig, så tilgiver jeg dig. Rejs hjem til Basra og tag dit gods tilbage, og gør for fremtiden en bedre brug deraf.“




    Med disse ord forsvandt synet, og Hamid rejste sig, trøstet og lettet. Så hurtigt, han kunne, rejste han til Basra og fandt ganske rigtig sine ejendele nedgravede på det angivne sted. Men siden den tid lod han det ikke være nok med at formere sine indtægter og lade pengene skimle på kistebunden, men han understøttede rigeligt alle fattige og nødlidende.


  




  

    Avicennas historie




    Den berømte filosof Avicenna udmærkede sig allerede i sin ungdom ved sine overordentlige kundskaber og dybe indsigter i alle videnskaber. Da han engang kom med sin fader til Samarkand, traf han der nogle formående venner, som forestillede ham for storveziren, og denne fandt så stort behag i hans underholdning, at han optog ham i sit hus og gjorde ham til sin rådgiver i et og alt. Ikke længe efter døde storveziren, men Avicennas lykke steg kun derved så meget desto mere; thi kongen havde lært ham at kende og fattet så stor godhed for ham, at han gjorde ham til sin storvezir i den afdødes sted.




    De pligter, som hans nye stilling pålagde ham, hindrede ham imidlertid i at drive sine studier med samme iver som hidtil, og han nedlagde derfor snart sin nye værdighed for ganske at hellige sig videnskaberne. Kongen ville dog ikke af med ham, og Avicenna vedblev da at opholde sig ved hoffet




    Han studerede den gang især kemien og de hemmelige videnskaber og havde allerede drevet det temmelig vidt, da der en dag ankom en gesandt fra kongen af Kaschgar. Denne konge satte stor pris på lærde og vise mænd, og hans afsending havde da fået det hverv at anmode kongen af Samarkand om at sende Avicenna og en anden lærd mand ved navn Fadhi Ispahani til hans hof. Det var nu slet ikke efter Avicennas hoved; han havde det så godt, hvor han var, og havde også fattet hengivenhed for sin herre, kongen af Samarkand, og han havde ikke lyst til at drage til et fremmed land, hvor han ikke vidste, om han kunne få lov til at leve, som han ville. Men Fadhi var så meget desto ivrigere efter at komme af sted, og kongen af Samarkand, der ikke turde modsætte sig en så mægtig hersker som kongen af Kaschgar, bad også Avicenna så indtrængende om at give efter, at han til sidst indvilligede. Så fik gesandten en guldbroderet æresdragt og blev sendt hjem med den besked, at de to lærde herrer ret snart skulle komme.




    Kort før de skulle rejse, sagde Fadhi til Avicenna:




    „Kære ven, da vi jo begge har ry for at være store vismænd, synes jeg, at vi gjorde vel i ikke at rejse som almindelige hverdagsmennesker. Hvad synes du om, at vi blev enige om hverken at spise eller drikke på hele rejsen? Det vil jo være en smal sag for en filosof som dig. Vi tager altså kun proviant med til vore slaver, og når de ser, at vi ikke nyder det mindste hele vejen, så skal de nok fortælle det i Kaschgar, og det vil sikkert i høj grad forøge vort ry.“




    Han fremsatte dette forslag, fordi han havde opfundet en slags piller, hvoraf en eneste var nok til at ernære et menneske med i en dag. Når han altså tog en pille med for hver dag, kunde han undvære al anden føde. Fadhi var nemlig misundelig på Avicenna og mente på denne måde at kunne bringe ham i forlegenhed. Men det gik ikke, som han havde tænkt, thi Avicenna forstod at lave en eliksir, der havde samme virkning som Fadhis piller, og han tog derfor uden tøven mod forslaget.




    De drog altså af sted med et talrigt følge af slaver. I tre eller fire dage holdt de sig begge tappert; men så tabte Fadhi sine piller, og følgen var naturligvis, at han blev svagere, magrere og blegere dag for dag, mens Avicenna kunne glæde sig ved en blomstrende sundhed. Fadhi holdt dog sit tab hemmeligt og bar sine lidelser med standhaftighed, han ville ikke engang modtage noget at sin rejsefælles eliksir, som denne tilbød ham, og efter nogle dages forløb døde han af sult.




    Avicenna var meget bedrøvet over sin kammerats sørgelige endeligt. Ved slavernes hjælp lod han grave en grav til ham i bjergene, og derefter uddelte han den afdødes efterladenskaber blandt slaverne, gav dem friheden og lod dem gå hver til sit.




    Da Avicenna således var blevet alene tilbage, blev han siddende nogen tid ved Fadhis grav og spekulerede på, hvorhen han skulle vende sine fjed. Drage til Kaschgar havde han nu ingen lyst til, og han ville heller ikke vende tilbage til Samarkand; i stedet for besluttede han at rejse ud i den vide verden, og efter nogen tids omflakken kom han til en stor by i det land, som hedder Kharezm.




    Mens han nu gik og spadserede i byens gader, hørte han en offentlig udråber, der højt og tydelig forkyndte, at sheiken Schehabeddins hule skulle åbnes den følgende dag. Avicenna, der gerne ville vide, hvad det var for en hule, gav sig til at følge efter udråberen, og om aftenen, da denne skulle til at forføje sig hjem, bad han ham høfligt om nogle oplysninger om denne sheik og hans hule. Udråberen sagde:




    „Lige udenfor byen er der et bjerg, som hedder det røde bjerg, fordi det hele året rundt er bedækket med roser. Ved foden af dette bjerg er der en meget stor hule med fire porte, som ved hjælp af en talisman åbner og lukker sig af sig selv én gang om året. Der findes derinde en umådelig mængde bøger, som den vise sheik Schehabeddin dels har samlet, dels selv forfattet, og hvoraf man kan lære alle naturens hemmeligheder. De, der vil lære alle disse vidunderlige ting, må gå ind i hulen ved daggry den dag, da portene åbner sig; så må de hurtig udvælge nogle bøger og tage dem med sig, thi allerede efter tre kvarters forløb lukker dørene sig igen, og hvis nogen da ikke er kommet ud, må han ufejlbarlig dø af sult, da hulen ikke lukkes op igen, før et år er gået.“




    Han tilføjede endnu, at portene ikke kunne åbnes med magt eller slås i stykker, skønt de kun var af træ, og at Schehabeddin havde sat ånder til at våge over sine skatte, så at de, der var uærlige nok til ikke at levere de lånte bøger tilbage når året var omme, blev dræbt under svære pinsler.




    Avicenna takkede udråberen for god underretning og forlod ham. Man kan nok begribe, at han ikke ville lade en så god lejlighed til at forøge sin viden gå fra sig; han besluttede endda ikke blot at gå ind i hulen, men også at blive der inde et helt år. Med de erfaringer, han allerede besad i de hemmelige videnskaber, mente han nok, at han kunne opholde livet i den tid. Han forlod med det samme byen og vandrede ud til bjerget, og på toppen af dette lagde han sig til hvile mellem de duftende roser; men af lutter forventning kunne han slet ikke falde i søvn.



OEBPS/font/GaramondPremrPro-ItDisp.otf


OEBPS/font/GaramondPremrPro-LtItDisp.otf


OEBPS/font/GaramondPremrPro-MedDisp.otf


OEBPS/font/GaramondPremrPro.otf



OEBPS/image/omslag_til_bod_ebog.jpg
Osterlandske

61167%3/7"

oversat og bearbejdet af
Arthur Christensen

imprimatur





